ກອງປະຊຸມສະໄໝສາມັນເທື່ອທີ 7 ຂອງສະພາປະຊາຊົນແຂວງສະຫວັນນະເຂດຊຸດທີ 1
ກອງປະຊຸມສະໄໝສາມັນເທື່ອທີ 7 ຂອງສະພາປະຊາຊົນແຂວງສະຫວັນນະເຂດຊຸດທີ 1 ໄຂຂຶ້ນຢ່າງເປັນທາງການແລ້ວໃນຕອນເຊົ້າວັນທີ 22 ຫາ 25 ກໍລະກົດ 2019. ທີ່ ຫໍວັດທະນະທຳໄກສອນ ພົມວິຫານ. ນະຄອນໄກສອນພົມວິຫານ ແຂວງສະຫວັນນະເຂດ.
ໂດຍການເປັນປະທານຂອງທ່ານ ຄໍາເຜີຍ ຜັນທະຈອນ ປະທານສະພາປະຊາຊົນແຂວງ. ເຂົ້າຮ່ວມມີທ່ານ ພົນໂທ ແສງນວນ ໄຊຍະລາດ ຄະນະເລຂາທິການສູນກາງພັກ, ຮອງປະທານສະພາແຫ່ງຊາດ.ທັງເປັນສະມາຊິກສະພາແຫ່ງຊາດຊຸດທີ 8 ປະຈຳເຂດເລືອກຕັ້ງທີ 13
ທ່ານ ຄໍາເຜີຍ ຜັນທະຈອນ ປະທານສະພາປະຊາຊົນແຂວງ ໄດ້ກ່າວສູນທອນພົດໄຂກອງປະຊຸມຢ່າງເປັນທາງການວ່າ: ໃນໄລຍະ 6 ເດືອນຜ່ານມາ, ບັນດາພະແນກການ ກົມກອງຂອງອົງການປົກຄອງແຂວງ ໄດ້ສຸມໃສ່ໃນການຈັດຕັ້ງປະຕິບັດມະຕິກອງປະຊຸມສະໄໝສາມັນເທື່ອທີ 6 ຂອງສະພາແຫ່ງຊາດຊຸດທີ 8 ແລະ ມະຕິກອງປະຊຸມສະໄໝສາມັນເທື່ອທີ 6 ຂອງສະພາປະຊາຊົນແຂວງຊຸກທີ 1 ຢ່າງຕັ້ງໜ້າ, ອັນທີ່ພົ້ນເດັ່ນແມ່ນການປະຕິບັດແຜນພັດທະນາເສດຖະກິດ-ສັງຄົມ, ການລົບລ້າງຄວາມທຸກຍາກ, ການຈັດຕັ້ງ ແລະ ເຜີຍແຜ່ກົດໝາຍ ການສ້າງ ແລະ ປັບປຸງນິຕິກໍາລຸ່ມກົດໝາຍຂອງບັນດາພະແນກການ ເພື່ອເປັນບ່ອນອີງໃນການເຮັດໜ້າທີ່ວຽກງານເຮັດໃຫ້ໂຕເລກຫຼາຍອັນບັນລຸຕາມຈຸດປະສົງທີ່ວາງໄວ້.
ກອງປະຊຸມສະໄໝສາມັນເທື່ອທີ 7 ຂອງສະພາປະຊາຊົນແຂວງຊຸດທີ 1 ຈະໄດ້ພິຈາລະນາ ແລະ ຮັບຮອງເອົາ 13 ບັນຫາສໍາຄັນຂອງແຂວງເປັນຕົ້ນແມ່ນ: ພິຈາລະນາ ແລະ ປະກອບຄຳເຫັນໃສ່ບົດລາຍງານຂອງທ່ານເຈົ້າແຂວງກ່ຽວກັບ ສະພາບການພັດທະນາເສດຖະກິດ - ສັງຄົມ ໄລຍະ 5 ເດືອນ,ຄາດຄະເນ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2019,ຮັບຟັງບົດລາຍງານຂອງຫົວໜ້າພະແນກແຜນການ ແລະ ການລົງທຶນແຂວງກ່ຽວກັບແຜນພັດທະນາເສດຖະກິດ - ສັງຄົມ ແລະ ບົດລາຍຂອງຫົວໜ້າພະແນກການເງິນແຂວງກ່ຽວກັບການຈັດຕັ້ງແຜນງົບປະມານແຫງລັດຂອງແຂວງ ໄລຍະ 5 ເດືອນ,ຄາດຄະເນ 6 ເດືອນຕົ້ນປີ ແລະ ທິດທາງແຜນການ 6 ເດືອນທ້າຍປີ 2019,ຮັບຟັງບົດລາຍງານຂອງຫົວໜ້າພະແນກອຸດສາຫະກຳ ແລະ ການຄ້າແຂວງກ່ຽວກັບມາດຕະການໃນການຄຸ້ມຄອງ ແລະ ການຜະລິດຖ່ານດຳ ແລະ ມາດຕະການຕໍ່ການອອກອະນຸຍາດ ແລະ ການຄຸ້ມຄອງໂຮງງານຜະລິດຖ່ານຂາວໃນແຂວງສະຫວັນນະເຂດ,ຮັບຟັງການລາຍງານຈາກຫົວໜ້າພະແນກແຮງງານ ແລະ ສະຫວັດດີການສັງຄົມແຂວງກ່ຽວກັບສະພາບການຄຸ້ມຄອງ ແລະ ເບີກຈ່າຍເງິນເດືອນໃຫ້ພະນັກງານບຳນານ,ພະນັກງານເສຍອົງຄະພາຍໃນແຂວງສະຫວັນນະເຂດ,ຮັບຟັງການລາຍງານຂອງຫົວໜ້າອົງການໄອຍະການປະຊາຊົນແຂວງກ່ຽວກັບການຕິດຕາມກວດກາການປະຕິບັດຄຳຕັດສິນຂອງສານ,ຮັບຟັງການລາຍງານຂອງປະທານສານປະຊາຊົນແຂວງກ່ຽວກັບການດຳເນີນຄະດີຂອງສານຂັ້ນຕົ້ນ ແລະ ຂັ້ນອຸທອນ,ຮັບຟັງການລາຍງານຂອງຫົວໜ້າກອງບັນຊາການປ້ອງກັນຄວາມສະຫງົບແຂວງກ່ຽວກັບການຈັດຕັ້ງປະຕິບັດຄຳສັ່ງຂອງທ່ານເຈົ້າແຂວງສະບັບເລກທີ 0306 ກ່ຽວກັບການເພີ່ມທະວີຄຸ້ມຄອງວຽກງານອາຊີບພາຫະນະພິເສດ,ຮັບຟັງການລາຍງານຈາກຄະນະປະຈຳສະພາປະຊາຊົນແຂວງກ່ຽວກັບການຈັດຕັ້ງປະຕິບັດການເຄື່ອນໄຫວວຽກງານຂອງຄະນະປະຈຳສະພາປະຊາຊົນແຂວງແຕ່ກອງປະຊຸມສະໄໝສາມັນເທື່ອທີ 6 ຫາ ເທື່ອທີ 7 ແລະ ທິດທາງແຜນການຂອງກອງປະຊຸມສະໄໝສາມັນເທື່ອທີ 7 ຫາເທື່ອທີ 8 ຂອງສະພາປະຊາຊົນແຂວງຊຸດທີ 1 ພິຈາລະນາ ແລະ ຮັບຮອງເອົາຂໍ້ຕົກລົງຂອງທ່ານເຈົ້າແຂວງສະຫວັນນະເຂດວ່າດ້ວຍການຄຸ້ມຄອງ ແລະປົກປັກຮັກສາເຂດສະຫງວນທາງຫຼວງພາຍໃນແຂວງສະຫວັນນະເຂດ ນອກນັ້ນຍັງຈະໄດ້ພິຈາລະນາ ແລະ ຮັບຮອງເອົາການຍົດຍ້າຍ,ການແຕ່ງຕັ້ງບຸກຄະລາກອນຂອງອົງການໄອຍະການປະຊາຊົນແຂວງ,ສານປະຊາຊົນແຂວງ,ຫົວໜ້າພະແນກການຂອງອົງການປົກຄອງແຂວງ,ພິຈາລະນາ ແລະ ຮັບຮອງເອົາແຜນດັດແກ້ລາຍຮັບວິຊາການ 6 ເດືອນທ້າຍປີ 2019 ຂອງອົງການປົກຄອງແຂວງ,ພິຈາລະນາ ແລະ ຮັບຮັບເອົາມາດຕະການໃນການຄຸ້ມຄອງ ແລະ ການຜະລິດຖ່ານດຳ ແລະ ມາດຕະການກໍ່ຄືການອອກອະນຸຍາດໃນການຄຸ້ມຄອງຜະລິດຖ່ານຂາວພາຍໃນແຂວງສະຫວັນນະເຂດ. ໃນກອງປະຊຸມຍັງຈະໄດຮັບຟັງການຊີ້ແຈງຈາກບັນດາພະແນກການຈຳນວນໜຶ່ງ ຫຼື ໃນປະເດັນທີ່ສະມາຊິກສະພາແຫ່ງຊາດ,ສະມາຊິກສະພາປະຊາຊົນແຂວງມີຄວາມສົນໃຈ. ໃນໂອກາດກ່າວເປີດ ກອງປະຊຸມສະໄໝສາມັນເທື່ອທີ 7 ຂອງສະພາປະຊາຊົນແຂວງຊຸດທີ 1 ຢ່າງເປັນທາງການ ທ່ານປະທານກອງປະຊຸມຍັງໄດ້ຮຽກຮ້ອງໃຫ້ແຕ່ລະພາກສ່ວນສະໜອງຂໍ້ມູນ ແລະ ບັນດາເນື້ອໃນທີ່ຈະນຳມາພິຈາລະນາໃນກອງປະຊຸມໃນເທື່ອນີ້ໃຫ້ໄດ້ຮັບຜົນເປັນຢ່າງດີ
ມີ 10 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌